กฎกระทรวง ฉบับที่ 5 (พ.ศ. 2490) ว่าด้วยที่อนุญาต ออกตามความในพระราชบัญญัติการประมง พ.ศ. 2490
กฎกระทรวง
กฎกระทรวง
ฉะบับที่ ๕ (พ.ศ. ๒๔๙๐)
ว่าด้วยที่อนุญาต
ออกตามความในพระราชบัญญัติการประมง
พ.ศ. ๒๔๙๐[๑]
 

อาศัยอำนาจตามความในมาตรา ๕ แห่งพระราชบัญญัติการประมง พ.ศ.
๒๔๙๐ รัฐมนตรีว่าการกระทรวงเกษตราธิการออกกฎกระทรวงไว้ ดังต่อไปนี้

ข้อ ๑. ผู้ใดประสงค์จะขออนุญาตทำการประมงหรือเพาะเลี้ยงสัตว์น้ำในที่อนุญาตตามประกาศของข้าหลวงประจำจังหวัด
ต้องยื่นคำขอตามแบบพิมพ์ (คำขอ ๓) ท้ายกฎกระทรวงนี้ต่อคณะกรมการอำเภอท้องที่

ข้อ ๒. ถ้าผู้ขออนุญาตเคยได้รับอนุญาตให้ทำการประมงหรือเพาะเลี้ยงสัตว์น้ำในที่อนุญาตนั้นอยู่แล้ว
ก็ให้แนบใบอนุญาตปีก่อนมาพร้อมกับคำขอด้วย

ข้อ ๓. เมื่อได้รับคำขอตามข้อ ๑
ให้พนักงานเจ้าหน้าที่พิจารณาคำขอเมื่อเห็นว่าเป็นการถูกต้องและสมควรจะอนุญาตได้
ก็ให้เรียกเก็บเงินอากรตามอัตราที่กำหนดไว้ในกฎกระทรวง
และออกใบอนุญาตให้แก่ผู้ขอต่อไป

ข้อ ๔. ใบอนุญาตสำหรับที่อนุญาตทุกฉบับ
ต้องให้นายอำเภอ หรือปลัดอำเภอประจำกิ่งอำเภอ หรือผู้ทำการแทน แล้วแต่กรณี
เป็นผู้ลงลายมือชื่ออนุญาต และให้ใช้แบบพิมพ์ใบอนุญาต (อนุญาต ๓) ท้ายกฎกระทรวงนี้

ข้อ ๕. การออกใบแทนใบอนุญาต การโอนใบอนุญาตและการผ่อนเวลาชำระเงินอากรใบอนุญาต
ให้นำบทบัญญัติว่าด้วยการออกใบแทนการโอนอาชญาบัตรและการผ่อนเวลาชำระเงินอากรอาชญาบัตร
ตามที่กำหนดไว้ในกฎกระทรวง ฉบับที่ ๔ (พ.ศ. ๒๔๙๐) ว่าด้วยการขออาชญาบัตรออกตามความในพระราชบัญญัติการประมง
พ.ศ. ๒๔๙๐ มาใช้โดยอนุโลม แล้วแต่กรณี


ให้ไว้ ณ วันที่ ๑๔ เมษายน พ.ศ. ๒๔๙๐
จรูญ สืบแสง
รัฐมนตรีว่าการกระทรวงเกษตราธิการ
[เอกสารแนบท้าย]

๑.
ใบอนุญาตให้ทำการประมงหรือเพาะเลี้ยงสัตว์น้ำในที่อนุญาต (อนุญาต ๓)
๒.
คำขออนุญาตทำการประมงหรือเพาะเลี้ยงสัตว์น้ำในที่อนุญาต (คำขอ ๓)

(ดูข้อมูลจากภาพกฎหมาย)
















จุฑามาศ/ปรับปรุง
๒๙ กรกฎาคม ๒๕๕๘














[๑] ราชกิจจานุเบกษา
เล่ม ๖๔/ตอนที่ ๑๗/ฉบับพิเศษ หน้า ๒๑/๑๔ เมษายน ๒๔๙๐